

Αρκαλοχώρι, 06/ 06 /2025

Προς: ΜΜΕ

**ΔΕΛΤΙΟ ΤΥΠΟΥ**

**Εποικοδομητική η πρώτη Διαβούλευση για τις Κυκλοφοριακές Ρυθμίσεις στο Καστέλλι- Ο διάλογος θα συνεχιστεί με τις κοινωνικές και επαγγελματικές ομάδες της περιοχής**

 Με μεγάλη προσέλευση πολιτών και εκπροσώπων φορέων, πραγματοποιήθηκε στην Αίθουσα του Δημοτικού Συμβουλίου Καστελλίου, η πρώτη διαβούλευση για τις προτεινόμενες κυκλοφοριακές ρυθμίσεις στην περιοχή.

Η διαβούλευση έγινε με την παρουσία του Δημάρχου Μινώα Πεδιάδας Βασίλη Κεγκέρογλου, Aντιδημάρχων, Δημοτικών Συμβούλων και τη συμμετοχή πολλών κατοίκων ενώ η συζήτηση ήταν εποικοδομητική, με τους παρευρισκόμενους να καταθέτουν τις προτάσεις και τις απόψεις τους, σχετικά με το σχεδιασμό των κυκλοφοριακών παρεμβάσεων και ρυθμίσεων που απαιτούνται.

Όπως είπε ο Δήμαρχος, ο διάλογος για τις κυκλοφοριακές ρυθμίσεις θα συνεχιστεί πιο στοχευμένα με τις κοινωνικές και επαγγελματικές ομάδες της Δημοτικής Ενότητας Καστελλίου (Εμπορικός Σύλλογος, Ταξί, ΚΤΕΛ κτλ) για κάθε γειτονιά και δρόμο όπου υπάρχει πρόταση ρύθμισης.

Επίσης, στη διάρκεια της παρουσίασης του, ανέφερε ότι οι κυκλοφοριακές ρυθμίσεις που θα προκριθούν, θα εφαρμοστούν πιλοτικά για 6 έως 12 μήνες και στη συνέχεια θα ληφθούν οι οριστικές αποφάσεις, βάσει των οποίων θα ανατεθούν και οι οριστικές μελέτες ανάπλασης των κεντρικών δρόμων.

Παράλληλα, ενημέρωσε ότι έχει ξεκινήσει η διαδικασία υποβολής προτάσεων για την ενοικίαση χώρων στάθμευσης στο Καστέλλι και το Αρκαλοχώρι και οι ιδιοκτήτες ακινήτων μπορούν να υποβάλουν πρόταση έως και τις 13 Ιουνίου. Σημειώνεται ότι υπάρχει ρήτρα δέσμευσης του Δήμου να παραδίδονται άμεσα -εντός ενός μήνα- τα οικόπεδα στους ιδιοκτήτες, σε περίπτωση αξιοποίησης ή πώλησης τους.

«Οι απόψεις και οι τοποθετήσεις αναδεικνύουν την αναγκαιότητα και τη σημασία του ανοιχτού διαλόγου. Ο Δήμος Μινώα Πεδιάδας δεσμεύεται να λάβει υπόψιν όλες τις κατατεθειμένες προτάσεις και να συνεχίσει τη διαβούλευση, προκειμένου να διαμορφωθούν οι βέλτιστες λύσεις προς όφελος όλων», ανέφερε ο Δήμαρχος.